Jemmnu li binhom kien imġiegħel ifaħħar 'il-President Lukashenko waqt intervista Il-ġurnalist mill-Belarus Roman Protasevich; li kien arrestat f'Minsk wara li ajruplan tar-RyanAir kien ġie mġiegħel jinżel fil-Belarus waqt titjijra mill-Greċja għal-Litwanja, kien intervistat fuq it-televiżjoni tal-istat. Waqt l-intervista huwa deher imbikkem u filwaqt li faħħar lill-President Alexander Lukashenko, ammetta li pprova jagħmel ħsara lill-gvern immexxi minnu. Il-familja tal-ġurnalist qalu illi l-intervista saret taħt pressjoni u għalhekk ingħataw x'jifhmu li l-Protasevich ġie mġiegħel jgħid dak li ntqal fl-intervista. L-aħbar tar-rebħa ta' Lukashenko fl-elezzjoni presidenzjali li saret fid-9 ta' Awwissu tas-sena li għaddiet kienet wasslet għal numru ta' protesti. L-awtoritajiet kienu rażżnu l-protesti filwaqt li l-mexxejja tal-Oppożizzjoni kienu ntbagħtu l-ħabs jew saħansitra eżiljati.